Noticie futurorum commendare volumus, quod Raimundus comes, frater comitis Stephani, donavit Deo et sanctis apostolis ejus Petro et Paulo, et monasterio Cluniensi, cui domnus abbas Hugo preerat, ventas omnium rerum que in duabus domibus Salinis, scilicet in domo Ermenfredi et in domo Bonodi venduntur, preter ventas nundinarum Sancti Andree. Actum in castello Argentiaco, coram domno Stephano Joret et Richardo, et Narduino fratribus ejus, et coram Rainaldo de Argentiaco et coram Ainardo Borel et Guidone Profund, qui omnes testes sunt hujus elemosine.